Herra forseti . Ég þakka hæstv. ráðherra fyrir svarið þó að ég hefði reyndar viljað að hún kæmi aðeins betur inn á markaðssetningu landsins út á við og að setja aukið fjármagn í það , sem vissulega er verið að gera svo að ég sé alveg heiðarleg í ræðustól , en ég held að gera þurfi betur og ég held að það hefði verið æskilegt að nýta fjármagnið sem verið er að skera niður inn í þennan málaflokk . Ég fagna því sem hæstv. ráðherra segir um flugþróunarsjóð og við ræddum það einmitt í þessum sal í vor . En ég verð samt sem áður að lýsa áhyggjum mínum af flugþróunarsjóðnum . Í umræðum um þetta mál í vor fullvissaði hæstv. ráðherra mig um að hér væri ekki um stefnubreytingu að ræða og ítrekaði það áðan . En er það ekki örugglega líka enn stefna þessarar ríkisstjórnar að fjölga gáttum inn í landið ? Mér þætti gaman að ræða það aðeins . Við stöndum frammi fyrir ýmsum áskorunum . Vörumerkið Ísland virðist vera að minnka í vinsældum . Þar hefur t.d. sterk króna , hátt verðlag og orðrómur um of marga ferðamenn haft neikvæð áhrif . Við höfum séð töluverða fækkun í komum ferðamanna til landsins á árinu vegna vandræða í rekstri flugfélaga en vissulega hefur vegið aðeins upp á móti að þeir ferðamenn sem koma stoppa lengur og eyða meiru . Það er því jákvætt að setja eigi fjármuni í markaðsátak en það þarf að gera betur ef duga skal og þá má einnig horfa til stöðu sveitarfélaganna . Nú er fyrirséð að útsvar þeirra dragist töluvert saman vegna þessa , jafnvel hátt í 10% í einhverjum tilfellum . Við hljótum að þurfa að bregðast við því sömuleiðis . Að lokum langar mig að koma inn á nýsköpunarmálin . Ég fagna því auðvitað að nú eigi að koma fram með nýsköpunarstefnu en ég tók eftir því að í frumvarpinu er gert ráð fyrir fjármagni hjá fjármálaráðuneytinu til að framkvæma aðgerðir í stefnunni . Ég kemst ekki hjá því að velta fyrir mér hvort gert sé ráð fyrir breytingum á stoðkerfi og stofnunum ríkisins sem starfa að nýsköpunarmálum í nýrri stefnu og verið sé að bregðast við því þar , fyrst framkvæmd aðgerða fer inn í fjármálaráðuneyti en ekki í ráðuneyti hæstv. ráðherra . Gaman væri að heyra aðeins um það líka .